IZVEDBENI SKLEP KOMISIJE (EU) 2021/873

z dne 28. maja 2021

o potrditvi obračunov plačilnih agencij držav članic v zvezi z odhodki, ki jih financira Evropski kmetijski sklad za razvoj podeželja (EKSRP) za proračunsko leto 2020

(notificirano pod dokumentarno številko C(2021) 3690)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1306/2013 Evropskega parlamenta in Sveta z dne 17. decembra 2013 o financiranju, upravljanju in spremljanju skupne kmetijske politike in razveljavitvi uredb Sveta (EGS) št. 352/78, (ES) št. 165/94, (ES) št. 2799/98, (ES) št. 814/2000, (ES) št. 1290/2005 in (ES) št. 485/2008 (1) ter zlasti člena 51 Uredbe,

po posvetovanju z Odborom za kmetijska sklada,

ob upoštevanju naslednjega:

(1) V skladu s členom 51 Uredbe (EU) št. 1306/2013 mora Komisija na podlagi letnih obračunov, ki jih predložijo države članice, skupaj z informacijami, ki se zahtevajo za potrditev obračunov, ter revizijskim mnenjem o popolnosti, točnosti in resničnosti obračunov in poročil certifikacijskih organov, potrditi obračune plačilnih agencij iz člena 7 navedene uredbe pred 31. majem po zadevnem proračunskem letu.

(2) V skladu s členom 39 Uredbe (EU) št. 1306/2013 se kmetijsko proračunsko leto začne 16. oktobra leta N – 1 in konča 15. oktobra leta N. Pri potrjevanju obračunov za proračunsko leto 2020 bi bilo zaradi uskladitve referenčnega obdobja za odhodke Evropskega kmetijskega sklada za razvoj podeželja (EKSRP) z referenčnim obdobjem za odhodke Evropskega kmetijskega jamstvenega sklada (EKJS) treba upoštevati odhodke, ki so jih države članice imele med 16. oktobrom 2019 in 15. oktobrom 2020, kot je določeno v členu 11(1) Izvedbene uredbe Komisije (EU) št. 908/2014 (2).

(3) Drugi pododstavek člena 33(2) Izvedbene uredbe (EU) št. 908/2014 določa, da je treba zneske, ki se na podlagi sklepa o potrditvi obračunov iz člena 33(1) navedene uredbe izterjajo od vsake države članice ali plačajo vsaki državi članici, določiti tako, da se vmesna plačila za zadevno proračunsko leto odštejejo od odhodkov, priznanih za navedeno leto v skladu s členom 33(1). Komisija mora ta znesek odšteti od naslednjega vmesnega plačila oziroma ga mora temu plačilu dodati.

(4) Komisija je preverila informacije, ki so jih predložile države članice, in državam članicam sporočila rezultate preverjanj, skupaj s potrebnimi spremembami.

(5) Za nekatere plačilne agencije lahko Komisija na podlagi letnih obračunov in spremnih dokumentov odloči o popolnosti, točnosti in resničnosti predloženih letnih obračunov.

(6) Informacije, ki so jih predložile nekatere druge plačilne agencije, je treba dodatno preučiti, zato njihovi obračuni ne morejo biti potrjeni s tem sklepom.

(7) V skladu s členom 83 Uredbe (EU) št. 1303/2013 Evropskega parlamenta in Sveta (3) se rok za vmesna plačila iz člena 36(5) Uredbe (EU) št. 1306/2013 lahko prekine za največ šest mesecev, da se izvedejo dodatna preverjanja na podlagi informacij, da so ta plačila povezana z nepravilnostjo, ki ima resne finančne posledice. Pri sprejemanju tega sklepa bi morala Komisija upoštevati zneske, na katere je vplivala taka prekinitev, da bi preprečila kakršna koli neustrezna ali nepravočasna plačila.

(8) V skladu s členom 41 Uredbe (EU) št. 1306/2013 je Komisija že zmanjšala ali začasno prekinila vrsto vmesnih plačil za proračunsko leto 2020 zaradi odhodkov, ki niso bili izvršeni v skladu s pravili Unije. Pri sprejemanju tega sklepa bi morala Komisija upoštevati zneske, ki so bili zmanjšani ali začasno prekinjeni na podlagi člena 41 Uredbe (EU) št. 1306/2013, da bi preprečila kakršna koli neustrezna ali nepravočasna plačila ali povračila zneskov, ki bi pozneje lahko bila predmet finančnih popravkov.

(9) Točka (b) prvega pododstavka člena 36(3) Uredbe (EU) št. 1306/2013 določa, da se morajo vmesna plačila izvršiti tako, da se skupni načrtovani prispevek EKSRP ne preseže. V skladu s členom 23(2) Izvedbene uredbe (EU) št. 908/2014 se mora, kadar skupni znesek izjav o odhodkih presega skupni načrtovani prispevek za program razvoja podeželja, znesek za plačilo omejiti na načrtovani znesek, ne glede na zgornjo mejo iz člena 34(2) Uredbe (EU) št. 1306/2013. Komisija bo omejeni znesek povrnila pozneje, in sicer po sprejetju spremenjenega finančnega načrta ali ob zaključku programskega obdobja.

(10) V skladu s četrtim pododstavkom člena 75(1) Uredbe (EU) št. 1306/2013 se pravila o plačilnih rokih za ukrepe za razvoj podeželja v okviru integriranega administrativnega in kontrolnega sistema uporabljajo od leta zahtevkov 2019. Za zmanjšanja zaradi neupoštevanja zadnjih plačilnih rokov, izračunanih v skladu s členom 5a Delegirane uredbe Komisije (EU) št. 907/2014 (4), se uporablja postopek iz členov 40 in 41 Uredbe (EU) št. 1306/2013 ter jih je treba upoštevati v tem sklepu za proračunsko leto 2020. Zadevna zmanjšanja se po potrebi lahko nadalje preverijo v okviru postopka potrditve skladnosti v skladu s členom 52 Uredbe (EU) št. 1306/2013.

(11) V skladu s členom 54(2) Uredbe (EU) št. 1306/2013 zadevna država članica krije 50 % finančnih posledic neizterjave v primeru nepravilnosti, če se izterjava ne izvede v štirih letih po datumu zahtevka za izterjavo oziroma v osmih letih, kadar spor v zvezi z izterjavo rešujejo nacionalna sodišča. Člen 54(4) Uredbe (EU) št. 1306/2013 določa, da morajo države članice letnim obračunom, ki jih morajo predložiti Komisiji v skladu s členom 29 Izvedbene uredbe (EU) št. 908/2014, priložiti potrjeno preglednico, iz katere so razvidni zneski, ki jih krijejo v skladu s členom 54(2) Uredbe (EU) št. 1306/2013. Pravila za izpolnjevanje obveznosti držav članic glede poročanja o zneskih, ki jih je treba izterjati, so določena v Izvedbeni uredbi (EU) št. 908/2014. V Prilogi II k Izvedbeni uredbi (EU) št. 908/2014 je določen model preglednice, ki jo morajo države članice uporabiti za predložitev informacij o zneskih, ki jih je treba izterjati. Na podlagi preglednic, ki jih izpolnijo države članice, bi se morala Komisija odločiti glede finančnih posledic neizterjave v primeru nepravilnosti, ki so starejše od štirih oziroma osmih let.

(12) V skladu s členom 54(3) Uredbe (EU) št. 1306/2013 se države članice lahko v ustrezno utemeljenih primerih odločijo, da bodo izterjavo opustile. Taka odločitev se lahko sprejme le, če je skupna vsota že izvršenih in predvidenih stroškov izterjave višja od zneska izterjave ali če se izkaže, da izterjave ni mogoče izvršiti zaradi plačilne nesposobnosti dolžnika ali oseb, ki so pravno odgovorne za nepravilnost, pri čemer je plačilna nesposobnost ugotovljena in priznana v skladu z nacionalnim pravom. Če je odločitev sprejeta v štirih letih po datumu zahtevka za izterjavo ali v osmih letih, kadar spor v zvezi z izterjavo rešujejo nacionalna sodišča, bi bilo treba 100 % finančnih posledic neizterjave kriti iz proračuna Unije. Zneski, za katere se je država članica odločila, da bo opustila izterjavo, in razlogi za njeno odločitev se navedejo v zbirnem poročilu iz člena 54(4) Uredbe (EU) št. 1306/2013 v povezavi s točko (c)(iv) prvega pododstavka člena 102(1) navedene uredbe. Zato se za tovrstne zneske ne bi smelo bremeniti zadevnih držav članic in bi se morali kriti iz proračuna Unije.

(13) V tem sklepu bi morali biti upoštevani tudi zneski, ki se bodo zaračunali v breme držav članic na podlagi uporabe člena 54(2) Uredbe (EU) št. 1306/2013 v zvezi s programskim obdobjem 2007–2013 za EKSRP.

(14) V skladu s členom 51 Uredbe (EU) št. 1306/2013 ta sklep ne bi smel posegati v sklepe, ki jih lahko naknadno sprejme Komisija, da bi iz financiranja Unije izključila odhodke, ki niso bili izvršeni v skladu s pravili Unije –

SPREJELA NASLEDNJI SKLEP:

Člen 1 Obračuni plačilnih agencij držav članic v zvezi z odhodki, ki jih financira Evropski kmetijski sklad za razvoj podeželja (EKSRP) za proračunsko leto 2020 in se nanašajo na programsko obdobje 2014–2020, se potrdijo. Zneski, ki se izterjajo od vsake države članice ali plačajo vsaki državi članici v okviru vsakega programa razvoja podeželja na podlagi tega sklepa, so določeni v Prilogi I.

Člen 2 Za proračunsko leto 2020 obračuni plačilnih agencij držav članic v zvezi z odhodki za programe razvoja podeželja, ki jih financira EKSRP in se nanašajo na programsko obdobje 2014–2020, kakor so določeni v Prilogi II, niso potrjeni s tem sklepom in bodo obravnavani v prihodnjem sklepu o potrditvi obračunov.

Člen 3 Zneski v breme držav članic na podlagi uporabe člena 54(2) Uredbe (EU) št. 1306/2013 v zvezi s programskim obdobjem 2014–2020 in programskim obdobjem 2007–2013 za EKSRP so določeni v Prilogi III k temu sklepu.

Člen 4 Zmanjšanja zaradi neupoštevanja zadnjih plačilnih rokov v skladu s členom 75(1) Uredbe (EU) št. 1306/2013 v okviru posameznega programa razvoja podeželja so določena v Prilogi IV k temu sklepu.

Člen 5 Ta sklep ne posega v prihodnje sklepe o potrditvi skladnosti, ki jih lahko sprejme Komisija v skladu s členom 52 Uredbe (EU) št. 1306/2013, da se iz financiranja Unije izključijo odhodki, ki niso bili izvršeni v skladu s pravili Unije.

Člen 6 Ta sklep je naslovljen na države članice.

V Bruslju, 28. maja 2021 Za Komisijo Janusz WOJCIECHOWSKI član Komisije

(1) UL L 347, 20.12.2013, str. 549.

(2) Izvedbena uredba Komisije (EU) št. 908/2014 z dne 6. avgusta 2014 o pravilih za uporabo Uredbe (EU) št. 1306/2013 Evropskega parlamenta in Sveta v zvezi s plačilnimi agencijami in drugimi organi, finančnim upravljanjem, potrjevanjem obračunov, pravili o kontrolah, varščinami in preglednostjo (UL L 255, 28.8.2014, str. 59).

(3) Uredba (EU) št. 1303/2013 Evropskega parlamenta in Sveta z dne 17. decembra 2013 o skupnih določbah o Evropskem skladu za regionalni razvoj, Evropskem socialnem skladu, Kohezijskem skladu, Evropskem kmetijskem skladu za razvoj podeželja in Evropskem skladu za pomorstvo in ribištvo, o splošnih določbah o Evropskem skladu za regionalni razvoj, Evropskem socialnem skladu, Kohezijskem skladu in Evropskem skladu za pomorstvo in ribištvo ter o razveljavitvi Uredbe Sveta (ES) št. 1083/2006 (UL L 347 20.12.2013, str. 320).

(4) Delegirana uredba Komisije (EU) št. 907/2014 z dne 11. marca 2014 o dopolnitvi Uredbe (EU) št. 1306/2013 Evropskega parlamenta in Sveta v zvezi s plačilnimi agencijami in ostalimi organi, finančnim upravljanjem, potrditvijo obračunov, varščinami in uporabo eura (UL L 255, 28.8.2014, str. 18).